Til Styrelsen for Arbejdsmarked og Rekruttering
Att. Mie Skovbæk Mortensen (msm@star.dk) og star@star.dk

Taastrup, den 13. april 2015
Sag 2-2015-00229 – Dok. 192367/me\_dh

DH's høringssvar til lovforslag vedr. midlertidig ret til sygedagpenge ved livstruende, alvorlig sygdom

**Generelle bemærkninger**

DH betragter forslaget som en forbedring af mulighederne for, at personer med alvorlig, livstruende sygdom kan få ret til sygedagpenge i længere tid end de 22 uger, som man ellers er berettiget til. DH er positiv overfor, at ordningen evalueres med henblik på evt. at gøre den permanent. Når man er syg, skal man være sikret ro og et stabilt og tilstrækkeligt forsørgelsesgrundlag og ikke skulle stå til rådighed i diverse af klarings- og afprøvningsforløb.

Forslaget ændrer imidlertid ikke på den grundlæggende problemstilling, at der er personer, som er alvorligt syge, men som ikke kan forlænges efter de eksisterende forlængelsesmuligheder, herunder efter det opsamlende kriterium ’alvorlig og livstruende’, som dette lovforslag baserer sig på. Dette skyldes bl.a. at det ofte ikke ved 22 uger er muligt at vurdere hvordan sygdommen vil udvikle sig, når det drejer sig om personer, som lider af alvorlige, ofte kroniske eller progredierende sygdomme (fx sclerose, visse gigtformer, epilepsi, hjerneskade etc.). Måske er diagnosen kun netop stillet, og hvis behandling overhovedet er påbegyndt, kender man endnu ikke effekterne af den. Ventetid på udredning og behandling er også et væsentligt problem, også for personer med alvorlige psykiske lidelser, som heller ikke er livstruende. Disse personer kan derfor ikke forlænges, trods det at sygdommene kan være alvorlige med store funktionstab til følge, og trods det at sygdommen ofte forværres markant over kortere eller længere tid. Halveringen af sygedagpengeperioden og de øvrige ændringer, der blev indført med sygedagpengereformen, var og er derfor i praksis en forringelse for denne gruppe, da deres sygedagpengeperiode, trods alvorlig sygdom, blev halveret.

Mange af dem, der mister rettet til sygedagpenge vil være overgået til jobafklaringsforløb, men det er uanset hvad ikke et uhensigtsmæssigt tilbud for alvorligt syge borgere. Dels fordi der ikke er ro om forsørgelsen. Dels fordi personer, som er alvorligt syge, ikke kan eller bør stå til rådighed og deltage aktivt i beskæftigelsesfremmende aktiviteter.

DH påpegede også i høringssvaret til sygedagpengereformen i 2013 at definitionen af ’alvorlig, livstruende’ sygdom er uklar, og at det vil føre til stor variation i praksis på tværs af landets lægeklinikker, kommuner og regioner. Og det er desværre en realitet, som af retssikkerhedsmæssige grunde bør tages hånd om, fx i et udredningsarbejde/udvalgsarbejde. Det er dog udmærket, at lovforslaget præciserer, at en vurdering af opfyldelsen af kriteriet skal ske hos den praktiserende eller anden behandlende læge og ikke af kommunal lægekonsulent.

Opsummerende er det derfor sådan, at en del borgere, trods alvorlig sygdom, ikke konsekvent er omfattet af den opsamlende forlængelsesmulighed som den foreligger og fortolkes i dag. De vil derfor heller ikke kunne drage nytte af den udvidede mulighed for fortsætte med/vende tilbage til sygedagpenge, som der her foreslås.

**Specifikke bemærkninger**

DH mener ikke, at antallet af dage med ressourceforløbsydelse og uddannelseshjælp skal trækkes fra antallet af dage med evt. opsparede feriepenge. Ressourceforløbsydelse er ikke på samme måde som kontanthjælp trangsbestemt, men netop uafhængig af evt. opsparing m.v. Det er kun indtægt fra arbejde, der modregnes efter specielle regler. Derfor bør der heller ikke fradrages for evt. opsparede feriepenge.

Jf. ny §24 c, stk. 3 ophører sygedagpenge efter udløbet af den kalendermåned, hvor en læge har vurderet at personen ikke længere har en livstruende, alvorlig sygdom. Her bør der udsendes en vejledning om, at en persons helbredstilstand kan være svingende, og at der skal foretages en *samlet* vurdering af personens helbredssituation over tid, så der sikres ro om forsørgelsen og sygedagpengene ikke stoppes, selvom der er en periodevis forbedring af tilstanden. Forbedringen skal være varig, før sygedagpengene igen kan stoppes.

For spørgsmål, kontakt konsulent Malene Eskildsen (me@handicap.dk).

Med venlig hilsen



Thorkild Olesen

*formand*